Den nordjyske ishockeystjerne Nikolaj Ehlers har siddet ude i en måned med en skade, og der kan gå flere måneder, før han er kampklar igen.

To kampe med tre assists til følge. Det er, hvad den nordjyske ishockeystjerne Nikolaj Ehlers står noteret for i verdens bedste ishockeyliga, NHL, i denne sæson. Den 26-årige aalborgenser har på grund af en skade ikke været i kamp for sin canadiske klub Winnipeg Jets siden 17. oktober, og han kommer ikke til at trække i kampuniformen foreløbig. Nikolaj Ehlers er nemlig ramt af sportsbrok, og han skal opereres for at blive skaden kvit. Det oplyser reporter Scott Billeck fra avisen Winnipeg Sun lørdag. - Nikolaj Ehlers skal opereres for sportsbrok i næste uge. Der er ingen tidsplan for, hvornår han er tilbage, skriver Scott Billeck på Twitter . Operation er nødvendig Ehlers forsøgte onsdag at træne, men det gik ifølge Winnipeg Jets' træner Rick Bowness ikke godt. Derfor er det blevet vurderet, at nordjyden er nødt til at blive opereret. - Vi ved ikke, hvor længe han vil være ude, indtil de får ham under kniven og ser, hvad han døjer med, siger Rick Bowness til Winnipeg Sun . Sportsbrok er en smertefuld skade på det bløde væv, der opstår i lyskeområdet. Det er mest almindeligt inden for sportsgrene, der kræver pludselige retningsskift eller eksplosive bevægelser. Nikolaj Ehlers har spillet i NHL siden 2015. Han står noteret for 373 point i 511 kampe for Winnipeg Jets.